Taraldsgårdsveita

Taraldsgårdsveita (2-14, 3-13) er en 103 meter lang veit i Midtbyen i Trondheim. Den går fra Munkegata ved Ravnklobakken og Ravnkloa i vest til Jomfrugata i øst. Veita er brosteinsbelagt og langs den nordlige delen er det en rekke med sammenhengende trehusgårder som alle er oppført mellom 1841 og 1846. I moderne tid består veita av boliger ispedd noe næringsvirksomhet, men historisk sett var Taraldgårdsveita tilhold for flere mindre bedrifter og overnattingssteder.

Historie 
Taraldsgårdsveita var opprinnelig den vestlige delen av det gamle Sandstredet, som igjen var en del av den enda eldre Nedre allmenning og Nedre Geilan. Veita var en viktig ferdselsåre frem til bybrannen i 1681, da Cicignon deretter anla Strandgaten og det som siden ble hetende Olav Tryggvasons gate. Til tross for sanering av flere veiter gjennom Cicignons byplan ble både Taraldsgårdsveita og Ørjaveita værende som veiteløp i de nedre delene av byen. Den vestligste delen av veita gikk opprinnelig helt frem til Prinsens gate, men fikk sin avslutning i vest mot Munkegata etter 1681.

Fra Taraldsgårdsveita og nordover ned mot Fjordgata gikk det opprinnelig to veiter, hvor kun Kuskveita er igjen. Gjemsveita ble lagt ned og bygd igjen ved den nye reguleringen etter bybrannen i 1841. Taraldsgårdsveita har sitt navn fra Taraldsgården og det var to gårder med dette navnet her på 1600-tallet. Den eldste gården lå i den daværende vestre enden av veita, mens den yngste gården med samme navn ble reist i motsatt ende av veita mot nordvest ved Jomfrugata etter bybrannen i 1681. Denne bygården er nevnt i kildene gjennom hele 1700-tallet og utover første halvdel av 1800-tallet, men gikk med i bybrannen i 1841 i likhet med resten av bebyggelsen i området.

Den vestlige delen av Taraldsgårdsveita ut mot Ravnklobakken ble også kalt Jimmyveita på 1700-tallet, etter den skotskættede nordlandshandleren Jimmy Williamsen Colban, som bodde i denne delen av veita.

Bildegalleri

Referanser

Litteratur 

 Paasche, Erling (1983). Historisk litteratur om Trondheim: Trondheim i 1000 år: Historisk Guide, Veitene - Middelalderens gatenett i Trondheim, Trondheim kommune.

Veier i Trondheim
Midtbyen (Trondheim)